b'\n_START_ARTICLE_\nNiccol\xc3\xb2 Fontana Tartaglia\n_START_PARAGRAPH_\nNiccol\xc3\xb2 Fontana Tartaglia (1499 Brescia, Italia \xe2\x80\x93 13. joulukuuta 1557 Venetsia, Italia) oli matemaatikko ja kirjanpit\xc3\xa4j\xc3\xa4 silloisessa Venetsian tasavallassa. H\xc3\xa4n suunnitteli linnoituksia ja tutki maanpinnanmuotoja hy\xc3\xb6kk\xc3\xa4ys- ja puolustusmieless\xc3\xa4. Tartaglia julkaisi useita kirjoja mukaan lukien ensimm\xc3\xa4iset Arkhimedeen ja Eukleideen k\xc3\xa4\xc3\xa4nn\xc3\xb6kset italiaksi. H\xc3\xa4n oli ensimm\xc3\xa4inen ballistiikan tutkija, sill\xc3\xa4 h\xc3\xa4n pyrki selvitt\xc3\xa4m\xc3\xa4\xc3\xa4n tykinkuulien lentoradat matemaattisesti. T\xc3\xa4m\xc3\xa4n ty\xc3\xb6n Galileo Galilei vahvisti putoavien kappaleiden tutkimuksissaan._NEWLINE_Tarinan mukaan Tartaglia oppi vain puolet aakkosista yksityisopettajaltaan ennen kuin varat loppuivat. Totta tai ei, h\xc3\xa4n oli tutkijana itseoppinut. Tartaglia aikalaisineen ty\xc3\xb6skenteli akatemioiden ulkopuolella ja levitti klassisten teosten k\xc3\xa4\xc3\xa4nn\xc3\xb6ksi\xc3\xa4 koulutetun keskiluokan pariin._NEWLINE_Ensimm\xc3\xa4inen modernille eurooppalaiselle kielelle tehty k\xc3\xa4\xc3\xa4nn\xc3\xb6s Eukleideen Elementasta oli erityisesti merkitt\xc3\xa4v\xc3\xa4. Kahden vuosisadan ajan Elementaa oli opetettu arabil\xc3\xa4hteiden puutteellisista latinannoksista. Viidennen kirjan Eudoksoksen suhteidenteoriassa oli virheit\xc3\xa4, joiden takia se oli k\xc3\xa4ytt\xc3\xb6kelvoton. Tartaglian vuoden 1543 k\xc3\xa4\xc3\xa4nn\xc3\xb6s perustui Zambertin latinannokseen kreikan virheett\xc3\xb6m\xc3\xa4st\xc3\xa4 versioista, jolloin my\xc3\xb6s viides kirja tuli oikein. My\xc3\xb6hemmin teoria oli t\xc3\xa4rke\xc3\xa4 v\xc3\xa4line Galileille kuten se oli ollut aikoinaan Arkhimedeelle.'